Burjassot ret homenatge a Esther Bernat Agut
2025-07-24

Dona senzilla, directa, organitzada i disciplinada, volguda per totes i per tots i amb un somriure etern que sempre se li dibuixa en la cara. Així és Esther Bernat Agut, veïna de Burjassot, que, el pròxim dissabte 28 d’octubre, rebrà un merescut homenatge per part de l’Ajuntament de Burjassot. Serà a la Casa de Cultura, a partir de les 19.00 hores.

Este sentit homenatge suposarà el retrobament d’Esther amb moltes de les persones que van començar a estimar el món de la música gràcies a ella. El cor que en el seu moment es va crear a la Casa de Cultura, pianistes, cantants, violinistes…i així un llarg etcètera de músics passaran per l’escenari del saló d’actes, amb un únic objectiu: fer que totes i tots els presents, especialment Esther, gaudisquen de la bona música i recorden tot el que ella va aconseguir en matèria cultural en el municipi.

Han sigut moltes les persones que han volgut col·laborar en este homenatge i que no han dubtat ni un moment a l’hora de tornar a compartir un ratet del seu temps amb Esther i amb totes les veïnes i els veïns de Burjassot que vulguen acostar-se a la Casa de Cultura. En eixa vesprada, no hi haurà currículums, no hi haurà premis, cap serà millor que l’altre…simplement estarà l’amor i el respecte de totes i tots els participants per Esther.

A més de les diferents actuacions musicals, serà Amparo Pastor qui narrarà un poc més de la vida d’Esther fins a arribar al final de l’homenatge en el qual ella mateixa es pujarà a l’escenari a tocar el piano, com només ella sap, acompanyant al cor.